VW se jongste sportnuts gaan die koppe laat draai  Volkswagen se jongste toevoeging tot sy sportnuts-aanbod beloof om die koppe te laat draai met sy sportiewe koepee-agtige voorkoms. Die nuwe Volkswagen Taigo lê tussen die T-Cross en T-Roc. Meer van ŉ sportnuts wil kruismodel wees as ŉ luikrug. Die ontwerp is uniek en ek dink dis die hele punt. Waar ŉ T-Cross moontlik ŉ bietjie alledaags kan voorkom, is die Taigo meer uniek. Die binneruim is uiters gemaklik en die bougehalte puik. Die ergonomie van ŉ Volkswagen is altyd lekker bekend, so ŉ mens is vinnig gemaklik. Die Taigo het ŉ sterk spesifikasievlak met digitale instrumente, ŉ lekker groot raakskerm met Android Auto en Apple CarPlay, klimaatbeheer, verhitte sitplekke, Beats-luidsprekers as ŉ opsie – ŉ heel luukse affêre. Onder die kap sit Volkswagen se gewilde 1.0-driesilinderturbopetrolenjin. Hy bied 85 kW en 200 Nm. Die enjin gaan gepaard met Volkswagen se 7-spoed DSG-dubbelkoppelaar-outomatiese ratkas. Aanvanklik was ons erg gefrustreerd met ŉ traagheid in die dryfstelsel maar toe was die ratkas die heeltyd in ŉ Eco-rymodus. Nadat ek “Normal” gekies het, was die enjin- en ratkaskalibrasie sommer dadelik beter. Die ritgehalte op die Taigo is puik. Volkswagen het ŉ fantastiese balans getref tussen soepel ritgehalte, bakrol en padhouvermoë. Aan die veiligheidskant spog die Taigo met ses lugsakke, sluitweerremme met elektroniese remkragverspreiding, vastrap en stabiliteitsbeheer. Dit is bitter maklik om die Volkswagen Taigo op te som. Dit is ŉ mooi buksie, en VW as handelsmerk is uiters gewild. Ek wil graag weer tyd met die ratkas deurbring om te sien of die kalibrasie wel in die kol is, maar ek glo nie ŉ mens kan ŉ fout maak hier nie. Die reeks lyk só: Die reeks word gedek deur ŉ drie jaar/120 000 km-waarborg en drie jaar/45 000 km-diensplan. Ons sal as ons weer tyd met die Taigo deurgebring het, hom dán met sy mededingers vergelyk.